정조 20년
順陵直長蘇洙中書陳所懷曰臣猥以微未特蒙洪造前席咫尺濫廁一塵天光下燭醜劣莫逃而聖誘溫諄詢及所存又以民國利病俾進蕘言自顧學術本來空疎何以少效涓埃對颺萬一哉必欲辭遜則怵畏威命如復勉强則全無省覺徊惶隕越氷炭交中謹倣古人策別條例仰瀆乙覽旣非心肚喫緊只是口耳掇拾則事欠誠實語又荒蕪惶恐震懍伏地竢譴而已其一曰懋昭君德王者與天同德以一心贊萬化而其本也眞而靜故程子曰有天德便可語王道而其要在謹獨蓋天以陰陽五行化醇萬品而主宰曰帝性情曰乾沖漠無朕而其竗無方剛健輝光而其用則藏無聲臭之可尋有於穆之不已皇王順帝之載行乾之道純亦不已退藏于密以對越在天而酬酢萬變洋洋乎發育萬物而峻極于天惟其靜專故所以動直也天人一理更不分別而天是淸虛一大故二氣自順其軌元亨利貞循環互根而理常爲之主人局形氣故五官能相接而不相能物交物而引之則氣常爲之用氣强處理有時夾持不得吉凶悔吝生于動於是人心道心棼然交雜而發於聲色臭味者如悍馬之難馭根於仁義禮智者若微泉之方涓惟堯斯惻首發執中二字而舜又益之以十有六言惟精也故能觀其會通而辨理欲惟一也故能介其分界而守本心然後危者反於安宅微者豁如大道天君儼臨於湛一之原而萬彙昭蘇於靈臺之下矣工夫到此則寂感如一而屋漏不愧天德達而王道行也然而心者虛虛靈靈其出入無定時亦無定處操存之功斯須間斷則焦火而凝氷天飛而淵淪騎遊太遠而燕蹴淸波故有惟聖罔念之戒而其所以克治存養者亦有至簡而至約者此程門之帶補一敬字也敬貫動靜而靜時必須收斂動時方有精神故周子曰定之以中正仁義而主靜張子曰易以艮爲止止乃光明朱子曰明道延平敎人靜坐看來只是靜坐張南軒曰程子敎人以敬卽周子主靜之意於此可見古人爲學自有次第而聖凡皆以主靜爲第一義也恭惟我殿下聖學天縱萬理俱明執中之權持敬之方參前倚衡隨處沛然有非螢爝之所可仰贊于太陽者而其具聰明廣達則視聽易及於泛應睿知周通則思慮自多於運用凝定之功敓於流動振作之效過於鼓舞制治敷敎常見其雲行雨施聚精會神或欠於淵停嶽立動而省察固不害爲達道而靜而涵養不如先立其大本聖神極功惟在泰山頂上更進一步願益加勉於主靜而躬修淵默之化則可以祈天永命可以垂裕後昆而天德於昭王道自貞體常舒泰而國其永孚于休其二曰輔導元子古之聖王旣躬有一德以達王道而又思所以繼其道而貽以萬世之業者在于元子元者善之長而仁之本也體元行仁之方唯元子是責則敎不可不豫而其爲敎則禮是已三代尙矣其禮至今猶存禹垂典則而子啓敬承湯戒風愆而太甲允德文武有謨訓而成康代爲有周之令主誠以一國之大生民之衆天命之隆替祖宗之繼墜咸有賴於一人故曰一人元良萬國以貞元子之敎萬世之所係也漢唐宋陋矣不足稱說而古禮之存乎今唯周制爲詳其可考而行者在二戴之記及明堂靑史氏之說古者胎敎則有太史太宰縕瑟倚升之禮旣生則有士屓擇阿誦詩執藝之禮就學則有三公三少保傅道訓之禮故文王生而神聖敎一識百而聖爲周宗成王之生仁者養之孝者繦之四賢傍之而厥德乃成也至於我朝聖聖相承寶訓昭垂其所以闡弘祚鼎光崇守器者竝美三古卓越漢唐而皇天眷佑我宗祊篤生元子前星涵瑞黃離膺吉岐嶷之姿英睿之聞宣光於少微洋溢于幼海而尺衣已勝出閤有期宗社休嘉臣庶均慶遠稽三代之古典近考列聖之垂訓以裨我聖上止慈之敎以贊我元子燕翼之方者亦一國含生之所共延頸者也微臣所望於今日者固在於周家之美制國朝之家法而又念元者在天爲資始之理在人爲本心之德而剛健篤實其體也明通公溥其用也其所以調護之方雖有儀文度數之詳而唯爲仁爲最切於輔相昔顔淵問爲仁孔子告之以克己復禮顔淵請事斯語而進於聖人沖年睿質自然純粹固知無己可克而凡百翫好易致外誘此古人之所備豫於厥初者也今我聖上之敎元子先從四勿上做將去禮是自家本有底克得那一分人欲去復得這一分天理來久久成熟天下歸仁矣朱子曰孔子敎顔淵以非禮勿視聽言動語雖切看見不似告樊遲居處恭執事敬與人忠更詳細此又爲仁之方下學上達之道也古之敎者又有言敎身敎之異身敎者正己而正人也伏願殿下以身敎其三曰崇明正學學之爲言覺也效也覺由乎心效成於習而天理人欲同行異情爲己爲人小差大謬不先明諸心審所往而習焉則何以得其正哉古昔盛時風淳俗樸自無矯僞君師之所迪億兆之所肄率由彝倫當行之路循其職分不驚事外藹然天則犁然心得其優優而洋洋者皆無所爲而然者也此五帝三王之所以治隆於上俗美於下有非後世之所能及而大學所謂明明德而新民者也雖以孔子之聖爲百王之師統道德之宗會敎導之元而其道則五常也其敎則五倫也庸信而庸謹易知而易行甚所以覺後覺者只曰學而時習人不知而不慍而已如顔氏之如愚曾氏之守約鄒孟氏之盡心知性皆從腔子裏一板上印出來與人以片片赤心而其要則不過曰遏人慾存天理也自聖道湮而人心漓文史章句之儒記誦詞章之習棼然自衒而計功謀利騖外殉名要人知要人好自家一箇心亦存主不得何論正學於其間哉宋儒作而主靜持敬之學定性訂頑之書直接乎孟氏心而至朱子則又集群儒之大成矣體認中和之本源發明善惡之幾微囿之以眞實心地涵之以刻苦工夫自是以來正學復明而皇朝功令大一統矣海漸之化竝與道東節要酌海之編殆將輿誦而群習庶幾一洗秦漢之陋復見三五之盛而問其從事則爲己之學也要其志向則爲人之事也心口互戾胸背交馳者何哉科擧之學有以累之也蓋尊德性道問學者博文約禮之意而博文易約禮難後之學者專務其所易而常憚其所難故雖英才明智鮮不浸淫於文華而遺其本實況又開之以利源引之以躁競乎夫守定冊子尋行數墨談空說竗入耳出口者猶謂之玩物爽志失其本心今乃東西綽得說心說性排比成章攘爲己說投之有司鬻其小數其心已先不正其言自歸架虛而文詞日巧正學日鑿盈於公車傳於四方者非組織絢爛則倡狂恣睢也習俗已痼橫流難遏不待邪說暴行而主翁垣墻已自不修季孫之憂不在顓臾而在蕭墻者不幸而近之然而利令智昏而本體之明未嘗息也習或相遠而天性之近固自在也仍其明而反之性使之惕然而覺其非釋然而去其染存心於明白立脚於平實者亦反覆手耳秉彝之衷人所同得眞正之事心皆可願脫略功利斂就倫常實心懋實而餘力學問則由是進取而其爲文章必皆道其平日之學胸中之蘊不詭於聖學由是自修則必又切己實踐力行堅持不趨於空寂可以培養人材可以扶持世道而明德新民之效當與三古比隆矣其四曰扶植人才才須學而成須用而見也古之敎者自幼儀至彊仕理義以養其心禮樂以養其血氣故高者爲聖賢下者爲吉士而又其掄選之方則詮才程能各適其用而初不限以華夷分以氏族辨其宗孽尙其世類也是故如漢之金日磾唐之李光弼宋之張世傑明之鐵鉉以外夷而爲世名臣牛弘馬援羊祜熊繹以獸畜爲姓夷之戎昱胡安國狄靑以荒服爲氏而爲時聞人周顗杜衍范仲淹朱壽昌出自副貳而不害爲名賢沈勁李湛桓沖陳塤係是奸裔而亦能盡忠于國大者磊磊軒天地小者亦輝暎簡策天之所賦國之所用如春天雨露不擇品彙而萬物各得其長也今之語才者不求之學取諸智謀之末斯已誤了而東俗則尤甚焉山川風氣固自偏局而取捨進退又多方限一國之內層節無數四民之中區域有截已非作成之道而乃其所以爲敎者則文詞記誦之學也所以進取者則科貢吏員之選也聰明錮於章句志氣局於資格雖有俊乂一入其中鮮不爲壽陵之趨而駸駸然蕙滫之沈矣此固有志之士搤掔裂眥者而又就其中摧排傾奪使不得效其能而盡其才者有此許多分數乎夫科貢者可以馭中材而不足以覊上士也天下之中材恒多而上士恒少故科試之制姑就功名利祿之途以駕中人而若有奇俊之士則又待之以科貢之外不次之選此所以能鼓舞一世之人才者也然而自唐以來取才之道專委於科目英豪奇傑之人亦未嘗不俯就而行之千年已作令典亦未易釐革也其制莫善於朱子貢擧之議而皇明試法亦自可行也洪武頒制有第一場四書義三道經義四道第二場論一道判語五條詔誥表中一道第三場經史時務策五道其所考試亦自詳悉而自麗不遵以汔于今今之科試又不先諏其才與不才而聚之場屋一試公車而間有偉占者故試令一下雜色咸集禮圍淆亂榜眼駁雜此皆不先分別之過也一經小學之講此先朝之已試者而方其初試之前自其所部官員試取能通者又使其鄕庠門族保其應試刊落不才只取有文者使赴初試而榜出之後如又不稱則坐其尉薦之里族竝及其長吏則冒赴者少而科場自嚴僥倖者息而其虛實易辨矣仍又兼採貢擧之議皇朝之制以爲遵用之法則亦可以矯救一時之弊也夫然後申之以學術養之以禮義而擺去各色之方限一掃朋黨之排比唯才是用則才不借於異代而自足於一世之用也其五曰節省財用有財斯有用故言財必言用而用之不以等威則斯無財矣無財則不可以爲國長國家而務財用者可不審其等威乎財者生於地而有限用者在於人而無窮以無窮之用求有限之財非可繼之道也古先聖王爲是之慮制撙節裁成之方而天下至廣也萬民至衆也不可家曉而戶諭也爲之等威而明之等威一定於內而道揆旁達於外百姓日用而不知萬法風行而自偃下無放辟邪侈之行上有節省簡易之政矣是故七廟五廟三廟一廟之制定而天子諸候士庶人之祭法立矣九章至于五章三鼎至于五鼎而服食有定制桓圭而信圭五玉而三帛而執贄有等差老者衣帛食肉黎民不飢不寒而老幼有區別此皆先王參贊地利輔相民力以爲財用之本而毋敢犯越以傷經費之意也夫然後品節明而民志定人皆自安於其分財不枉費無用國有充實之美民得富庶之樂而禮義有所錯廉恥有所養也秦漢以降禮義不講而等威漸夷儀章法制日就紊雜而淳風美俗無復古昔矣皁綈玄紞雖儉於帝室而墻屋文綉反侈於下戶方丈萬錢相夸於朱門而片菽殘粒靡及於編氓財匱於不當用之地用竭於靡其財之餘軍國無所需民食日益艱蕭然枵然不可支吾則拈出節儉二字以爲一時救藥之方而人心易化習俗難變上有好者下有甚焉民俗靡靡無所不至雖得一代小康之治莫救他日悖財之端一奢一儉相尋於往牒而治日常少亂日常多畢竟國虛而民貧以至聚斂之臣掊克之徒出而財聚於上則病其下利專於國則傷其民亦有府庫財非其財者也是皆等威不明而民志不定故也唯我大東素非貧國國朝以來聖聖相承克儉克愼式至今日休而昇平百年三陲晏然民皆甘其食美其服而政旣狃安而弛仁或因愛而過法禁之行日疎於嚴截而文章之表無分於貴賤齊民衣冠僭擬卿士島戶之室廬無異京洛輿馬聲色家富則有之文武科名財多則得之以至服食無所品式所以靡財而濫用者先從小人而窮其欲稼墻之利自農而竭魚鹽之利自漁而消將至民生日艱而國用不贍爰究弊源亶由於等威之不立而民志之不定也等威者舊章也修而新之則民志從而自定何患乎財用之詘乎高䯻大袖亦不無自城中始者伏願加察焉其六曰作新兵制夫兵者衛國固圉之用而不得已者也惟仁者無敵於天下邃古之初民淳俗庬人皆甘其食美其服鷄狗之聲相聞而桴鼓之警不起則宜其無所事兵而阪泉之戰力牧之將已見於羲軒之世風雲鳥蛇之陣坐作進退之法又詳於韜略之書則物我之相形猶陰陽之互對其消長之機乃征戰之始也故雖以聖帝明王有征無戰而有國則有兵亦自然之勢也昔孫卿子與臨武君論兵於趙孝成王曰齊之技擊不可以遏魏之武卒魏之武卒不可以遇秦之銳士秦之銳士不可以當桓文之節制桓文之節制不可以敵湯武之仁義故招延募選者相爲雌雄禮義敎化者齊治天下夫爲兵而不齊之以仁義亦徒兵而已也國朝兵制承麗六衛之餘無田以授給保以資已違兵農相寓之意而無復伍兩相聯之固矣其載大典者爲舊制壬辰亂後添設者爲新制其後因革間又有之則名目甚夥而若言正兵名色則合其元保不過爲二十餘萬額旣不廣數又抄略則宜無縮乏而自致精鍊以之禦侮敵愾無往不可而夷考軍法則八陣六花尙不辨方以言兵術則長技短材俱不精熟龍蛇之敗績丙丁之已事固係天不助順人不臧謀而兵力之不競軍政之空疎亦未嘗無其責焉式至今日則昇平百年民不知兵環海千里生聚蕃息私賤之歸良者比諸辛亥以前似爲倍蓰納布之減匹者參之均役以後顯有若歇閒丁不患無人簽額自當不厭而黃白之徵隣族之侵尙爾煩冤而猶踵謬例者何也蓋古之人不厭爲兵以其建功立事在我效力而國之養之也以仁義也今之人不願爲兵以其海晏邊靖無所事兵人之待之也以奴虜也五衛不復而唯齊民是括六鄕不聯而惟握持是事此所以仁義不齊而奴虜之爲僇也仁義不飽乎肚裏而奴虜恒困於目下常人之情莫不欲自好其身而惡其卑賤也少有去卑賤而就自好者則何所不用其極也是以平民之饒厚者軍校之桀黠者視其世傳之軍籍如以朝衣而坐塗炭百方圖免而投屬于校院生徒又投屬于搢紳家世譜之末裒然衣冠忽稱士流此軍額之所以日縮而舊弊之所以難革者也均是民也家富則立地而免家貧則歷世而傳鄕兵之負羽納布者只是祗殘貧弱也故逃流相繼而侵及隣族此爲貧民切骨之冤而亦郡邑之通患也夫郡邑之有版籍者所以爲考據也凡係昔日軍伍之裔而假托圖免者一一推刷而嚴立科條不復任其變幻復五衛之法而倣六鄕之舊均其賦而平其役使之樂而不厭又復涵之以仁義不賤之以奴虜則人人將安其分而效其力矣其所以衛國固圉安有古今之殊哉陸贄曰古之善用兵者察其技能知其好惡不責其所不能不處其所不欲以惠則感而不驕以威則肅而不怨斯其所以仁義以齊之者也其七曰改定田賦夫民食在於田國用出於賦非賦無以爲國而非田無以生民也自稼穡之功興而田廬之制立分田定賦上下相維唐虞以前邈焉無稽而夏后氏之貢殷人之助周人之徹雖有五十七十百畝之異而其爲什一之賦則無不同也制民之産惟正之供莫善於三者故三代之君皆以此致治而春秋之衰其籍已去雖以孟子之聖猶不能聞其詳又況生於數千載之後而欲講明于數千載之前亦已難矣自是以來田無定賦而民失恒産賦無正供而用違常度三十稅一可稱薄稅之仁而只得小康限民名田足爲復古之漸而竟歸煩苛皇王之美制終不可復而民國之交病愈往而甚唐之柳宗元力言古道之不可行宋之張橫渠要之可行於今二說竝行而無人扛分向前則亦歸於悠悠而已我東田制尤難稽古而普通門外尙存田形韓百謙之證以殷制者誠爲確論而箕氏設敎不盡八城則東南諸田未必皆助也勝國之季趙後一路頗有古意而當時諸論亦多甲乙其不見施亦已明矣顧今見行之制雖非方里之舊而量地定賦亦出什一之義苟能均其田而平其賦則亦足爲一王之制而原初分等若因厥土之性在今下上已失厥賦之貞偏重偏輕已見於一井之地上錯下錯無分於百畝之間如三南非無瘠土而一例重其賦如兩西間有沃壤而一切下其田其不能均厥惟久矣且饑穰相仍蠲復無常自國初至壬辰幾縮三之一而自壬辰至今日則又將縮其半中間幾度改量又間十年而査其陳起文書愈繁田賦益紊東西易標主客換名於是有川焉有菑畬焉有新起者有舊陳者名色雜出而隱結因是而生吏緣爲奸而民受其病雖田更老農久食其土者亦不能自下眞贋又況新到之守宰乎按其簿而莫審端倪疑有奸而無從究詰只得聽其頤指而謹押而已又或値水旱風霜之歲災實相混情僞莫辨朝家蠲恤未嘗不厚而利歸吏胥澤不及民由今之田無變今之賦雖使李悝白圭爲之宰亦無以施其才也而田賦一事實爲農民大家疾苦欲籲天而無從者也井田旣不可復名田又不容易則其將莫之救乎此皆量久而訛籍古而弊使人眩於分別耳唯在一番改量改案使川沙菑畬皆有去取而新起舊陳不相參錯則爲邑宰者可以按籍考實而爲邑吏者不得舞文作奸田制賦法可得均平矣然而改量亦非容易可始之事也苟不得人則步尺之間奸僞生焉等第之分情私行焉必有賦不加裕而民益受病之患矣且今之士大夫能因乘之數者鮮矣一任吏胥其爲壞弄無異於甲己之量案此則唯在擇人而許多郡邑人難盡擇則亦須優假以十年擇得數十人先就尤甚淆亂而釐改仍又就次商量而使其先就緖而能幹者或推移轉差或兼管鄰邑則吏不容奸而量不夾雜必有改觀一新之效矣其八曰釐革糴糶見於春秋而倉府昉於唐虞蓋有倉府則斯有糴糶而其法未必皆同也第其儲積蓄貯以備不虞之意則未始不同也故昔先王建國立都必設倉廩府庫以待經費而禦侮恤飢亦賴于斯如周詩之迺積孟子之發棠可稽也鉅橋之粟發而天下咸服有司者莫以告而鄒民疾怨可見濟飢之在是也楚漢相爭每取敖倉之粟秦王興敗先據洛口之倉則亦可見軍興之賴斯也若是乎倉粟之有係於民國也我東還餉肇自三國其來久矣其利博哉軍國之需農桑之資皆於是乎取之分留有其數斂散隨其時名爲國穀而與民共之取之者有道而無愧於濫與之者有恩而不嫌於惠無屯田轉輸之勞而軍行有所餉非丐貸嗟來之色而歲飢有所仰眞箇公共之物而信爲仁恕之政也夫山林川澤許民芻免猶爲聖人之仁政況以黍稷稻粱而任其循環豈非王者之無私乎其爲法固美矣而其爲弊亦滋甚所掌者吏胥而垢膩易染所寄者簿書而奸僞百出統分結分無非弊源停捧盡捧都是怨府仁民之澤不究於下剜心之冤欲徹于天欲因舊貫而矯救則東倒西傾如扶醉漢欲作新規而醫治則先病後瘳難遇良劑此皆天日之俯燭而向來還餉之策遍及文蔭者也諸臣獻策有何竗方而聖策十難實爲對證之劑夫所謂弊者或止於一時而此則終歲不休或在於一處而此則無處不然上自京司以至道臣守宰無不受其害下自官吏以至里胥殘民無不犯其科使者冠蓋相望而不得鉤其隱犯者徒流相屬而無以懲其奸譬如一人之身四百四病迭攻互作筋骸脈理無不爲祟欲試鍼砭而不可得也唯有擇人差可整頓而龔黃之才亦復幾何物極則變天之道也以其還餉換作常平稍存如干以復社倉之說已見於柳馨遠所著隨錄而無已則有一焉盡去句管及他名目刊落陳腐而核其精實又酌州府郡縣之民戶結數以爲大邑幾千小邑幾百而毋至繁夥唯務精約則吏胥可以洗手而出納不甚炫幻或可以救得一時之弊也如嶺南之英陽關西之江西皆穀小之故收捧必限一日而無敲扑之患此足爲證而定數餘剩換銅上京付之該官諸司而嬴朒經費則亦不失經遠之策也其九曰申明圖帳朱子嘗言開落丁口推割産錢是治縣八字開法是開錄丁壯落是除落老故推卽推排貲産割是過割買賣此爲古昔圖帳籍之意也我國民版雖曰帳籍而丁以徵徭産以定役之法未嘗槪及其空疎鹵略亦已甚矣何以稽民産而均賦役哉周官有歲終登數之制而中國有鄕里里甲之名夫所謂里者乃編戶一百一十家爲一里六里爲一鄕也一里之中以其丁田多者十人爲里長餘百戶分爲十甲每歲賦役里長一人管攝一里之事輪役十年終而復始故曰排年里甲而其所立成圖帳之法則每戶先錄人丁次錄田産而其錄人丁則自男女老幼至同居外居其書田地則自承管種放佃承佃至結數稅名其書事産則自農工賈至買賣又至於房屋頭畜桑果什器開錄首實而無敢隱漏籍以錄其口帳以登其財圖以辨其居凡係民一應事功昭若列眉按其圖帳而治其賦徭則雖非井田之舊而自有比閭之義兵田糴糶無容隱詐而人丁田業瞭然常在目中矣我東籍法不識圖帳故民戶人丁亦致隱漏何論田賦事功乎若是乎有籍則不可無圖帳也圖帳之式其來已久夏商所謂遂人土地之圖自五家至五縣稽其人民辨其區域者是已若宋元王夢見神龜覺而按圖得漁者豫且於河上二十五家蕭何入秦先收圖籍凡戶口阨塞無不周知此皆用此圖也帳者卽周禮所謂登其六畜及車輦各辨其物者也卽今中原人言戶籍者亦曰某里某圖呼財物數目曰帳目其源蓋出於戶口之圖帳而至今行之者也東俗喜因循而厭變通此亦必有以繁擾爲言者而此非創制因夏商之古典遵中華之時制而因其成籍加錄田地事産以其五統移之十甲其事至易其法簡而其效則爲戶者其貲産事功皆有成籍可以長保而永守無盜賊侵奪之災爲縣者兵制田法不待量括而皆在其中春糶秋糴無復虛戶僞丁而自實案一正圖籍而事事皆實豈非爲邦之先務而撫世之典要哉由今之道復古之美者恐無踰於此而若其補緝罅漏整頓氄亂以成品節以頒今田則唯在有司之臣討論潤色之而已矣其十曰修復水利昔宋胡瑗在湖學以水利別立齋豈不以厚生於儒者事爲最近乎古之爲國者養民之生後之爲國者聽民之自生聽民之自生可也又從而取之固可也而不求所以爲可繼之道則我之取者無窮而民之生日蹶民生日蹶而我之取者將不我應國計民生兩困而俱傷其何以善其後此度支之臣籌司之官不可不深思而熟慮之者也我東八路西北之粟盡於事大嶺南之穀半于供倭而歲輸兩南之粟入京師者以萬萬計舳艫相銜接于江海重之方物土貢以供大官者歲常不絶其取於民不少而比年以來水旱荐告民生日瘁國課日虧有司常患莫知所以爲計然惟知救菑恤患與民莫大之利者何哉大抵他道之田其水旱常聽于天而兩湖之田其水旱常制于人蓋其地有江湖之灌注而西南又竝海有堤防蓄泄雖恒雨恒暘而可以無虞故昔之言水利先焉湖左皆山高而水深源遠而流長大而江湖小而爲溪潭築洑通渠惟意灌泄故水旱不能爲之災如忠州之達川淸州之鵲川沃川之赤津堤川之義林南原之蓼川長水之溪任實之葛潭順天之鶉江支流派分沿洄下上方數百里而皆爲沃土膏壤湖右則雖有錦江榮紅之勝而江之永矣不可灌思唯有堤堰碁置星列州府以百數郡縣以十數亦能以時畜泄以時灌漑而稌秔之美殆視蘇杭三國之時百濟獨擅富强者乃能修水利而自給外而事大交隣內而國富民足他國莫敢望焉國朝定鼎之後亦嘗修治而疏導如金堤之碧堤動三方之民費百萬之財而作一巨防爲數三郡百年之利矣龍蛇以後民散田荒十年不修而圩田河塘因循隳廢海埭溪渠亦復曠壞土豪冒耕佃夫犯境以至于宮房之折受則舊制蕩然而國家坐失兩南之利以汔于今夫百濟以一方用之唯其治之專故常足於用今以一統而用之唯其治之泛故常不足於用以國家而無賴于兩南則可以坐視而莫爲之所以國家而仰給于兩南又何可不考其利病而熟圖之也向時湖南嘗有一道臣獨能有志於堤堰修舊築新頗著成績而嗣後無繼仍復漫然不省或有說到案行修擧者則輒復委之民貧財匱不可動役夫以逸道使民民忘其勞況此以農治農誰敢言勞而一切委棄使民益貧而財愈匱然則其貧而匱者將何時而已乎近年以來旱魃荐肆兩湖沿海內浦等地頻年告飢此皆堤堰無瀦水溝渠皆淤塞向之制於人者皆聽于天之故也及今春水未生農功未始行會二南延訪老農修其可修浚其可浚而斗門立筒之法尤加講明使溝渠之通海者不湮於潮泥堤塘之捍患者不至於摧壞又督守土之臣常時相視以禁富人豪家碾磑蘆葦芰荷陂塘之梗道壅流者則利興而可久害革而民不困矣是法也不特可以行之兩南東西北諸路凡有堤堰溝洫處皆可董飭也且我國自是依山爲國之地顧今遍山皆被火耕兀兀濯濯全無山形山之有樹木比之人則毛髮與衣服也豈有髡髮裸服而能爲人乎無樹木則山岡破落滋潤泉源故大澗小川擧皆涸絶以致瀦水之根漸少灌漑之功罕施山之有水泉比之人則津液與榮血也豈有津枯血涸而能爲人者乎山童澤渴民窮財盡自是次第必然之理也傳曰皮之不存毛將焉傅樹木之於山川乃其皮也今者山川之皮剝盡則民將何所傅而爲生哉今若嚴禁火田則不出幾年山皆深蔚水皆熢涌引水灌漑不患不足山川之氣象人民之生理自當頓爾豐厚此亦水利中最切最急而不落第二義者也伏念臣幸得遭聖明之朝蒙求言之敎果能究心理亂明言得失少補萬一則豈非平生之至願而素無經世之學又乏匡時之略臨遽綴葺祗得庬雜而凡此十條者夫人皆知之夫人能言之不足仰瀆宸嚴而竊惟萬化之元始於主靜萬國之貞歸于復禮一德懋昭天下歸仁則於千萬年無疆維休者寔基乎斯矣至如道學人材兵衛財用迺是明德中酬酢萬理者而財用者又爲王政之本大學絜矩之旨孟子制民之産皆眞實事也然而有天德便可語王道伏願聖人克明峻德所懷批答第一條懋昭君德答曰所引先儒諸說甚勤渠可聲至若泛應運用流動鼓舞云云言甚宛轉委曲而猶勝於不聞當念在玆矣第二條輔導元良答曰當體念第三條崇明正學答曰我朝家法在於崇儒重道名雖不列於招選身雖不外於祿仕皆能說性論心家程戶朱人有觀感之效俗無猖恣之譏今則經學二字便屬羞恥童習而白紛者只是功令之格叢稗之書予所以中朝發嘆切欲亟改而一洗爾亦略言之當隨處留意第四條扶植人材答曰科目取人人材不出千載無眞儒未必不由於科擧之累人爾所云試法之遵頒制鄕庠之保應試初試前捧講經出榜後坐薦主間多可採者許令廟堂之臣稟奏第五條節省財用答曰爾言是矣須見直長愼師浚批也第六條作新兵制答曰予於近年設施略寓兵農相依之義後當知之復五衛倣六鄕無已迂乎第七條改定田賦答曰量久而訛籍古而弊則改其量而釐其籍非不爲急先務也守令不得人田亦不可量繩標之難於察奸也圭梯之易於容私也故昔有湖南一倅自任以量田而朝出暮歸盡量他郡之田至今傳笑此予所以難愼鄭重者第八條釐革糶糴答曰昨年蔭官對策救弊如爾說者亦多而還弊之蝟興方在說不去之域矣向日端揆筵奏中引喩劉晏故事或似便當至於社倉之制已詳於發策十難之中矣第九條申明圖帳答曰籍政之紊政合釐改而號牌古猶難創況乎圖帳第十條修復水利答曰廢堰作畓之律山腰犯耕之禁如輪翼之不可偏廢卽令該司拔例嚴飭諸道期有實效爾等三人同日造牘良亦美事予甚嘉之